**Tevékenységi beszámoló 2022**

A szociális osztály tevékenysége a különböző mutatókban mérhető. A 2022-es évben összeállítottunk 32 gyereknevelési segélyhez és gyermekpénzhez, 18 ösztönző támogatáshoz illetve 21 gyermekpénzhez szükséges dossziét.

Nyilvántartásunkban jelenleg 70, 1. fokú fogyatékossággal rendelkező személy van, aki havonta gondozási segélyben részesül, őket félévente szoktunk monitorizálni, a helyszíni információk alapján környezettanulmányt készíteni. Azoknak a személyeknek is készítünk ilyen tanumányt és kérésre összeállítjuk a dossziéjukat, akik orvoskomiszióhoz készülnek, fogyatékossági jogosultság megítéléséhez. Nyilvántartásunkban 18 olyan idős személy van, akik részesülnek a Caritas otthoni beteggondozói szolgáltatásában. 70 család/személy kap szociális segélyt, 54 család kap családi pótlékot. Ezen segélyekhez szükséges dossziék összeállítása, elbírálása, a kedvezményezettek periodikus monitorizálása is az osztály hatáskörébe tartozik. A szociális segély folyósítása bizonyos óraszámú munkavégzéshez, a családi pótlék folyósítása a gyerekek iskolába járatásához kötött. 21 napközibe, óvodába járó gyerekek után kapnak óvodai utalványt a szülők, a tanév idejére. Idéntől plusz támogatásban részesíti a kormány a leghátrányosabb helyzetű kategóriákba tartozó édesanyákat és újszülötteket, Újfaluban 7 ilyen kérést tettek le. Gyorssegélyt ítéltünk oda 4 esetben, ebből három temetkezési költségek fedezésére kellett.

A 2022-2023-as fűtésszezonra 200 család/egyedülálló személy tett le kérést fűtéstámogatásra.

Feladataink közé tartozik továbbá a gyerekvédelmi intézményekben levő személyek nyilvántartása, monitorizálása. 7 gyergyóújfalvi kiskorú illetve 6 felnőtt van ilyen helyzetben. A törvény előírja, hogy nyilvántartásban vegyük azokat a családokat is, ahol az egyik szülő külföldön dolgozik, Újfaluban 18 ilyen jelentett eset van. 1 esetben közbenjártunk a törvényszéki szülői jog átruházásához. Ez olyankor szükséges, ahol mindkét szülő, vagy a gyerekeit egyedül nevelő szülő dolgozik külföldön. Továbbá kötelesek vagyunk kimenni minden családhoz, ahol válóperre kerül sor, környezettanulmányt készíteni és továbbítani azt a törvényszék fele.

Európai Uniós élelmiszer csomagban részesítettünk 475 rászoruló személyt, folyamatban van egy második csomag kiosztásának szervezése.

Minden egyes család részére, aki valamilyen szociális juttatásban részesül, kötelező módon környezet tanulmányt készítettünk és nyilvántartásba vettük.

Balla Erzsébet

Lovász Rita